दिल्ली पुलिस का आठ ज़िलों में नफ़रत फैलाने से रोकने के साथ जनता में भरोसा बढ़ाने पर ज़ोर
दिल्ली में सांप्रदायिक तौर पर संवेदनशील उत्तर-पूर्वी और उत्तर-पश्चिमी समेत आठ ज़िलों के पुलिस के शीर्ष अधिकारियों को नफ़रत फैलाने की घटनाओं और सड़क पर होने वाले अपराध को रोकने के साथ साथ लोगों के भरोसे को बढ़ाने के लिए निर्देश दिए गए हैं।
फरवरी 2020 में उत्तर-पूर्वी ज़िले में संशोधित नागरिकता अधिनियम के समर्थकों और इसका विरोध कर रहे लोगों के बीच झड़पों के बाद दंगे भड़क गए थे जिनमें कम से कम 53 लोगों की मौत हो गई थी और 200 से अधिक लोग घायल हुए थे।
उत्तर पश्चिमी ज़िले के जहांगीरपुरी इलाक़े में इस साल 16 अप्रैल को हनुमान जयंती जुलूस के दौरान सांप्रदायिक झड़प हुई थी, हालांकि इसमें कोई हताहत नहीं हुआ था।
विशेष पुलिस आयुक्त (कानून व्यवस्था) दीपेंद्र पाठक आठ ज़िलों का दौरा कर ग्राउंड स्टाफ़ को निर्देश जारी कर उनसे फीडबैक ले रहे हैं।
पाठक ने पीटीआई-भाषा से कहा, ‘‘मैंने अपने क्षेत्राधिकार के सभी आठ ज़िलों के प्रमुखों को निर्देशित किया है कि वे नफ़रत फैलाने की घटनाओं और सड़क पर होने वाले अपराधों पर अंकुश लगाने के साथ साथ जनता के भरोसे को बढ़ाने पर ज़ोर दें।’’
दिल्ली के 15 पुलिस ज़िलों में से आठ ज़िले पाठक के क्षेत्राधिकार में आते हैं जिनमें उत्तरी, उत्तर-पूर्वी, उत्तर-पश्चिमी, मध्य, रोहिणी, शाहदरा, पूर्वी, पूर्वोत्तर और बाहरी उत्तर ज़िला शामिल हैं।
उत्तरी ज़िले में उपराज्यपाल कार्यालय, मुख्यमंत्री का निवास और विधानसभा भवन है, जबकि मध्य ज़िले में पुरानी दिल्ली, राजघाट और ऐतिहासिक महत्व के अन्य स्थान शामिल हैं।
गाज़ीपुर और सिंघू बॉर्डर, जो एक वर्ष से अधिक समय तक किसानों के आंदोलन का केंद्र रहे, क्रमशः पूर्वी और बाहरी उत्तर ज़िले के अंतर्गत आते हैं।
(न्यूज़ एजेंसी भाषा इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva awa_Deva hin_Deva hin_Deva awa_Deva awa_Deva awa_Deva awa_Deva hin_Deva